אריה קוץ

אריה קוץ (באנגלית: Arie Kutz; נולד ב-9 במרץ 1953) הוא אדריכל ומתכנן ערים ישראלי. משמש יו"ר האגודה לידידות ישראל-יפן.<ref></ref> זכה בשנת 2016 ב"עיטור מסדר השמש העולה", מטעם קיסר יפן "על תרומתו לקידום היחסים וההבנה ההדדית בין יפן וישראל".<ref name=":16"></ref> באותה שנה (2016), נבחר על ידי מגזין "בניין דיור", כאחד מ-30 פורצי הדרך באדריכלות הישראלית.<ref name=":2"></ref> בנוסף, בחר המגזין ("בניין דיור") במשרד האדריכלים "ניר-קוץ אדריכלים", כאחד מתוך 100 האדריכלים המשפיעים בעשור האחרון במציאות הישראלית.<ref name=":15"></ref> משרד האדריכלים שבבעלותו נחשב אחד ממשרדי האדריכלים החשובים בארץ.
טקס קבלת אות קיסר יפן משגריר יפן בישראל, 2016

== ביוגרפיה ==
קוץ למד בתיכון עירוני "אוהל שם" ברמת גן. לאחר השירות הצבאי, המשיך ללמוד בטכניון וסיים בשנת 1979 תואר ראשון

באדריכלות (B.Sc), במקצוע - אדריכל ובונה ערים. בשנים 1981–1984, שהה ביפן במסגרת מלגת לימודים לתואר שני, שקיבל ממשרד החינוך היפני. הוא למד לתואר השני במכון הטכנולוגי של טוקיו (Tokyo Institute of Technology. M.Sc), במחלקה להיסטוריה של האדריכלות היפנית, בהנחיית פרופסור היראי קיושי (שימור מבנים ושיקום עירוני) ובהנחיית פרופסור קאזואו שינוהרה (אדריכלות מבנים). נושא התזה שלו: The Approach - way to the Japanese Traditional House - a case study in time conscious architecture.

בתחילת דרכו המקצועית (1981-1975; 1988-1984), עבד במשרד האדריכלים יסקי-גיל-סיון (אברהם יסקי, יעקב גיל ויוסי סיון), על פרויקטים שונים. הפרויקט האחרון שלו במסגרת זו, היה תכנון מרכז קניות "קניון השרון" בנתניה, מִשְׁלָב התכנון הרעיוני ועד לגמר אכלוס הקניון; עם סיום עבודתו במשרד זה (1988), החליטו אשתו האדריכלית רָנִּי ניר והוא לצאת לדרך עצמאית, והקימו את משרד האדריכלים ניר – קוץ אדריכלים בע"מ;<ref name=":0"></ref> בשנת 1991, נבחר לשמש כחבר צוות תכנון מרכז תל אביב, תפקיד שכיהן בו כשש שנים (1997-1991); לאחר סיום עבודתו בעיריית תל אביב, בשנת 1997, הקים את חברת תא מתכננים בע"מ (חברה לתכנון עירוני), ובשנת 1999, הקים יחד עם אדריכלי הנוף פול פרידברג (Paul Friedberg) ודורית שחר את "סטודיו אדריכלות נוף בע"מ". מספר שנים לאחר מכן (2003), מונה ראש צוות התוכנית להתחדשות וציפוף מרכז ירושלים.<ref name=":1"></ref> בין שאר תפקידיו, הכין תוכנית אב לשכונת מאה שערים, שיקום מרכז שפרעם ועוד.

לאור החלטת הממשלה לפנות את בסיסי צה"ל ממרכז הארץ (שלישות, צריפין וכו') ולהעתיקם לנגב,<ref></ref> ערך אריה קוץ בשנת 2013, את התוכנית לבניית מגדלי מגורים בני 33–47 קומות. מגדלי המגורים, יוקמו לאחר פינוי הבסיס (בסיס "מחנה גנים" - בסיס "השלישות" - מחנה "מקלף") ברמת גן. כמו כן, יוקם פארק רחב היקף על השטח שיפונה ויועבר לרשות עיריית רמת גן. מינהל מקרקעי ישראל יקבל לשיווק את מתחמי המגורים;<ref></ref> פעילותו המקצועית, המקיפה את כל תחומי מקצוע האדריכלות, תכנון הערים ותכנון הנוף, הובילו אותו בשנת 2015, למינוי כראש צוות שדרוג אזור תעשייה רמת החייל עבור עיריית תל אביב, בתפקיד זה כיהן במשך שלוש שנים (2018-2015). משרד האדריכלים שבבעלותו, עוסק גם בהקמת שכונה חדשה בנצרת עלית, כאשר 300 דירות תיועדנה לזוגות צעירים. תוכנית נוספת, לשכונה חדשה בשם "מ5", תוכננה במועצה המקומית ג'ש (גוש חלב).<ref></ref>

לאחד השיאים החשובים במאמציו לשלב צמחייה בבניינים, הגיע עם הזכייה בתחרות לתכנון אגף חדש לחברת "צ'ק פוינט", בשנת 2011. בשנת 2018 הסתיימה הקמתו של האגף החדש ובו קירות ענק מחופי צמחייה.

קוץ עוסק גם בליווי והדרכת סיורים מקצועיים ביפן. בשנת 1984, לאחר שובו מהלימודים ביפן, פנה אליו האדריכל אברהם יסקי, שהיה יו"ר "אגודת הארכיטקטים והאינג'נרים בישראל", וביקש ממנו לתכנן, ללוות ולהדריך סיור מקצועי לאדריכלים ביפן. אריה קוץ עבר לצורך זה הכשרה כמלווה קבוצות, והסיור המקצועי הראשון "יצא לדרך" בסתיו 1985. מאז אותה שנה, מלווה קוץ כל שנה, פעם או פעמיים, קבוצות אדריכלים ישראליים לסיור מקצועי ביפן, להיכרות עומק עם תרבות יפן ובדגש על האדריכלות היפנית. בדרך זו, חשף אריה קוץ, למעלה מאלף אדריכלים ואדריכליות ישראליים, להשפעה של האדריכלות היפנית. על כך, בין השאר, זיכה אותו מגזין "בניין ודיור" בתואר "פורץ דרך".<ref name=":2" />

קוץ מלמד בחוג ללימודי מזרח אסיה באוניברסיטת תל אביב.

נשוי לאדריכלית רָנִּי ניר.

== סגנון ==
בעבודותיו באדריכלות בניין או באדריכלות נוף, קיימת השפעה מהתרבות היפנית - תרבות שצילם, תיעד והפנים במשך שנים רבות. הוא למד את השפה היפנית ויודע אותה על בורייה, הוא מכיר ויודע את קוד ההתנהגות היפנית, אותו למד בדקדקנות בשהייתו בארץ זו. עולמו הפנימי הוא הגישה האסתטית היפנית, היחס לחומרים הפשוטים ולטבע.<ref name=":10"></ref>

לדבריו של אריה קוץ, כבר במאה ה-16, החלו היפנים להעריך ולכבד את הבית הפשוט, העשוי עץ, נייר ומחצלות הקש (הטטאמי), לעומת האדריכלות והעיצוב המונומנטליים, הבנויים מחומרים פחות אורגניים אך חסינים ועמידים יותר, שקיבלו בירושה מהתרבות הסינית. היפנים שינו את התרבות הזו ושיכללו אותה. בתקופה זו עוצבה האדריכלות היפנית, אדריכלות המצטיינת באיפוק וטעונה משמעויות ושימוש בהפכים. קוץ טוען בדבריו, כי ה"עיצוב היפני" היה תמיד מורכב, מגוון ורב פנים.<ref name=":10" />

אחד המרכיבים המופיע תדיר בעבודותיו, הוא האלכסון, המאופיין גם אצל היפנים. לדברי קוץ, האלכסון נמצא בתוכו ובנשמתו. הוא מביא כדוגמה את שבילי הגן היפני, שתמיד יהיו אלכסוניים - בזיגזג. לעומת הגישה המערבית המסורתית הגורסת, שבין שתי נקודות יחבר קו ישר אחד.<ref name=":10" /> עבודותיו משלבות בין הישן לחדש, כמו בניין הבנק הבינלאומי בתל אביב אשר תוכנן על ידי משרד האדריכלים האמריקאי פיי-קוב-פריד (Pei-Cobb-Freed) יחד עם משרדו של אריה קוץ, ושילב שני בניינים לשימור - בית ועד הקהילה ובית רבקה גרינוולד.<ref name=":8" /> בבניין הבנק הבינלאומי הראשון, אפשר להבחין באלכסון, כפי שמשתמע מדבריו, כי נמתח קו אלכסוני מהפינה הצפון מזרחית של בית ועד הקהילה, לפינה הדרום מערבית של בית לוין. המשולש, לדברי אריה קוץ, הוביל לרעיון העיצובי של המגדל כמערכת של מנסרות משולשות.<ref name=":8" /> דוגמה נוספת, ניתן לראות בחזית הבניין של תיאטרון הבובות בחולון.

אריה קוץ נחשב כבר-סמכא בתחום הבנייה הירוקה. הוא מסביר, שהאדם צריך להתאים את עצמו לסביבה בה הוא חי, וכך ליצור מרקם אקלים נכון שהתוצאה תהיה מההתחלה, תכנון הבית ובנייתו בהמשך עם מרקם אקלים נוח - בניין שיתאים לסביבה בה הוא מוקם. זה, הדבר הבולט ביותר או החשוב ביותר לדעתו והוא מנמק, שהקידמה היא המפריעה לנו. האדריכלות השכילה לתת פתרונות מצוינים ליצירת מרקם אקלים ותכנון ירוק, אולם מערכות מיזוג האוויר גרמו להפרת האיזון הנכון. היום, כאשר הטמפרטורה והלחות בחוץ עולה, אתה מדליק מיד מזגן, והוא אינו מתנגד להפעלת מיזוג האוויר, אולם יש להפעיל אותו במינון נכון. לדבריו, לאורך ההיסטוריה, נבנה הבית המסורתי תמיד על פי חוקים ירוקים, בניית בית הסתמכה ונשענה על החומרים הזמינים שהיו במקום בנייתו. אלא, שהטכנולוגיה המתקדמת הביאה לכך שהאדריכלים איבדו את הידע הבסיסי והחשוב - השימוש בחומרים הזמינים והפשוטים, המגיעים מהטבע הקרוב. לכן, יש לדאוג לאוורור נכון בבית, כדי שלא יהיה צורך להדליק מזגן.<ref></ref>

דוגמה נוספת להשפעת הסגנון היפני על עיצוב ותכנון עבודתו של קוץ, הוא בית משפחת סלע, המשלב סגנון יפני ומקומי. אריה קוץ יחד עם בעל הבית, שאף הוא מושפע מהסגנון היפני, השתמשו בכלים ובשיטות עבודה מסורתיות (המשפחה חקרה ובדקה וחיפשה למצוא סוג עץ, שיהיה דומה בתכונותיו לסוג העץ הגדל ביפן, עבור הדלתות והחלונות שבביתה), הן בפרטים והן במתווה הכללי של הבית, ונתנו להם פרשנויות מקומיות במתווה הכללי של הבנייה.<ref name=":17" /> הרעפים על גג המבנה משולבים: רעפי עץ עם רעפים מקומיים של קבוצת אקרשטיין, הפטיו מעוצב בסגנון גן זן, המסדרון, משמש כמרפסת היקפית כפי שקיים בבית היפני.<ref name=":17"></ref>

== פרסים ועיטורים ==
* עיצוב מרכז הבקרה למטרופולין תל אביב, פרויקט אשר זכה במקום ראשון, בתחרות לתכנון מרכז בקרת תנועה מטרופולינית בתל אביב, (2010).<ref name=":15" />
*מגדל הבנק הבינלאומי, בו שוכנים משרדי הנהלת הבנק הבינלאומי, זכה בקטגוריות "מבנה המשרדים ומבנה לשימור". פרס שנחשב כאחד מפרסי הנדל"ן החשובים בישראל, ומכונה "האוסקר של ענף הבנייה" והוא יוזמה של התאחדות הקבלנים, בנק מזרחי טפחות והקרן לעידוד ופיתוח ענף הבנייה בישראל (2011). שנה לאחר מכן, פרסם ה-The International Architecture Award by Chicago Athenaeum & European Canter, כי המשרד בבעלותו של אריה קוץ - "ניר קוץ אדריכלים", נבחר כאחד מחברות העיצוב הטובות בעולם,<ref></ref> על סמך תכנון הבניין שתוכנן בשיתוף משרד האדריכלים האמריקאי פיי-קוב-פריד ושות'.<ref name=":7"></ref>
* הגג הירוק של בית הספר "אור תורה" בירושלים, תוכנן על ידי סטודיו "אדריכלות נוף", נבחר בשנת 2012, לפרויקט השבוע על ידי אתר "גגות ירוקים" (Greenroofs.com).<ref></ref>
* הקיר הירוק, פרס ראשון בתחרות לתכנון אגף חדש למשרדי הנהלת חברת "צ'ק פוינט" בתל אביב, (2013).
* "עיטור שר החוץ היפני", על פעילות תרבותית בגשר שבין ישראל ליפן (2013).<ref></ref>
* הפרויקט הטוב ביותר בקטגוריית אדריכלות ועיצוב ב"ועידה הבינלאומית לחדשנות בעיצוב ואדריכלות", (2014).
* פרס ראשון בתחרות לתכנון אגף חדש בפקולטה למשפטים, אוניברסיטת תל אביב, (2015).
* "פורץ דרך", 30 פורצי הדרך, אדריכלים ומעצבים בישראל. "למה אריה קוץ? פרץ את הדרך לתרבות המזרח הרחוק, אותה החדיר לאדריכלות המקומית והשכיל לשלב בבתים שלנו את היופי היפני והמשמעויות הנלוות אליו" (2016).<ref name=":2" />
* זכייה ב"עיטור מסדר השמש העולה", מטעם קיסר יפן "על תרומתו לקידום היחסים וההבנה ההדדית בין יפן וישראל", (2016).<ref name=":16" />
== תערוכות ==
מיצב T-Ceremony, תערוכה בגלריה "פריסקופ", גלריה לעיצוב מודרני עכשווי. אוצרת התערוכה: שרי פארן (2004);<ref></ref> אוצר בתערוכה במוזיאון טיקוטין לאומנות יפנית, תערוכה שהוצגו בה עבודותיו של האדריכל היפני הנודע טדאו אנדו (Tadao Ando). בתערוכה זו, שיתף אריה קוץ פעולה עם האוצרת ד"ר עתליה קרני (2007);<ref></ref> "הנייר סובל הכל" (מיצב: נייר שרטוט שקוף, 100 גרם, על גליל קרטון, דיו מדפסות), תערוכה במוזיאון ארץ ישראל בתל אביב, בנושא: "חומר ללא חומר", אמנות הנייר בישראל. אוצר: פול ג'קסון (יוני 2008);<ref></ref> משרדו של אריה קוץ "ניר קוץ אדריכלים", השתתף בתערוכת העבודות, שהוגשו לתחרות מרכז הבקרה לתחבורה במטרופולין תל אביב, המשרד זכה במקום ראשון;<ref name=":15" /> מיצב אומן אורח - אריה קוץ, “גשר של נייר”', המהווה גשר סמלי בין יפן לישראל, הוצג בבית האומנים ע"ש זריצקי בתל אביב, במסגרת התערוכה: "קיוטו פואטיקה". המיצב הוא מחווה לתערוכה של הצלמת דרורה שפיץ, אשר נוהגת לבקר פעמים רבות ביפן, מצלמת ותופסת במצלמתה פרטים מאסתטיקת הגנים היפניים. אוצרת התערוכה: אירית לוין 2017);<ref></ref><ref></ref> "הקיר הירוק", באגף החדש של בניין משרדי ההנהלה הראשית של חברת "צ'ק פוינט" בתל אביב, נבחר להשתתף בתערוכה בינלאומית בנושא: "סולאר גרילה: תגובה בונה לשינויי אקלים", במוזיאון תל אביב לאמנות.<ref name=":0" /> אוצרת: מאיה ויניצקי (יולי 2019-פברואר 2020);<ref></ref> בנוסף, נבחר עיצוב "הקיר הירוק" להשתתף בתערוכה בגלריה בבית האדריכל, בנושא: "שלושים ושלוש אחרי ארבעים". התערוכה מטעם התאחדות האדריכלים ובוני ערים בישראל. אוצרים: אדריכל עמרי איתן, אדריכל טולו אמיתי, אדריכל דנה גורדון (ינואר-פברואר 2020).<ref></ref><ref></ref>

== מאמרים נבחרים ==
מאז שזכה בשנת 1981 במלגת לימודים ביפן, עוסק קוץ בחקר התרבות החזותית של יפן בדגש מיוחד על האדריכלות שלה, מהעת העתיקה ועד ימינו. במסגרת מחקר זה, השתתף בסמינרים מקצועיים ופרסם מאמרים רבים, שחלקם מפורטים בהמשך. נושאים אלו הפכו אותו גם למרצה מבוקש על מגוון במות רב.

==== מאמרים על אדריכלות יפנית ====
"מאדו לטוקיו בארבע מאות שנה", אדריכלות ישראלית (1998);<ref></ref> "טוקיו גדולה (ומתוכננת היטב)", מסע אחר (2013);<ref></ref> "אדריכלות בית המגורים ביפן", יפן, חוויה אחרת (2014);<ref></ref> "אדריכלות נוף יפנית", אמנות (2006);<ref></ref> "דרך האלים ודרך האדם: עלייה לרגל ביפן - תכנון הדרך", מותר (2013);<ref name=":18"></ref> "אדריכלות נוף יפנית", יפן, חוויה אחרת (2014).<ref></ref>

==== נושאים מקצועיים באדריכלות ====
אריה קוץ, שנחשב לאחד החלוצים בארץ בשילוב צמחייה באדריכלות, הוא אורח של קבע בכתבי עת ועיתונות, עם מאמרים וראיונות בנושא גגות ירוקים וקירות ירוקים. יצירות האדריכלות שלו ושל משרדו בתחום, זכו להכרה ציבורית ולפרסומים בכתבי עת בישראל ומחוצה לה. להלן מבחר ממאמריו:

"בית הריבוע הכחול - פארק תעשייה אפק ראש העין", עיצוב הבית: רבעון לתרבות עיצוב הבית, (ביזנס דיזיין 4), (2001);<ref name=":12" /> "פארק כהמשך החוויה העירונית (פארק פרס חולון)", אדריכלות נוף (2004);<ref name=":13"></ref> "אורים ותומים", בנין ודיור (2018);<ref></ref> "גג ירוק בבית ספר אור תורה רמות, ירושלים", אדריכלות נוף (2019);<ref></ref> "גגות ירוקים וקירות ירוקים", גן ונוף (2020).<ref></ref>

==== עריכה מקצועית ====
קורן לאונרד, "וואבי-סאבי לאמנים, למעצבים, למשוררים ולפילוסופיה" (שם הספר במקור: "Wabi-Sabi"), (ספר), הוצאת אסיה, 2013.

== עבודות ייחודיות ==
פעילותו המקצועית של אריה קוץ, מקיפה את כל תחומי המקצוע: תכנון ערים, תכנון נוף ועיצוב אורבני, בנייני ציבור, מגדלי משרדים ומגורים ואף בתים פרטיים. בין עבודותיו החשובות:
* גינת השרון (גן החשמל) בתל אביב. הפרויקט קיבל שבחים רבים, והחזיר את השכונה למקומה בראש רשימת היעדים המבוקשים (2000).<ref name=":14"></ref>
* גג ירוק בבית הספר אור תורה, רמות, ירושלים (2010).<ref></ref>
* מרכז בקרת התנועה המטרופוליני של תל אביב (2010).
* תכנון בניין מגדל הבנק הבינלאומי הראשון, בשיתוף עם משרד האדריכלים האמריקאי פיי-קוב-פריד (Pei-Cobb-Freed) ושות', (2009).<ref name=":7" /><ref name=":8" />
* עיצוב קיר ירוק, לאגף החדש של בניין ההנהלה הראשית, ומרכז הפיתוח של חברת התוכנה הבינלאומית "צ'ק פוינט" בתל אביב. הקיר, מחבר בין הבניין הישן לבניין החדש וחוסך בהוצאות האנרגיה. זה הבניין הראשון בארץ שיש לו חזית ירוקה.
* אגף חדש לפקולטה למשפטים באוניברסיטת תל אביב (זכייה בתחרות), (2016).
* עיצוב מרפסת גג והפיכתה לגן ירוק, בחברת התרופות "רוש פרמצבטיקה".<ref name=":11"></ref>
* בניין הנהלת "הרבוע הכחול" בראש העין.<ref name=":12"></ref>
* פארק פרס בחולון. מטרת הפארק לספק מגוון רחב של פעיליות ייחודיות לקהילה הקרובה והרחוקה, תוך שמירה על סביבה ירוקה.<ref name=":13" />
* עיצוב הקמפוס החדש של האקדמיה הלאומית לאומנות בצלאל במגרש הרוסים, בשיתוף סטודיו SANAA (האדריכלים היפנים קאזויו סג'ימה וריו נישיזאווה), (2020).
* פרויקט מתחם האלף באזור הדרומי של העיר ראשון לציון. מתחם המיועד להיות מרכז העסקים מהגדולים בישראל. הפרויקט יכלול כ-5000 יחידות דיור, מרכזים מסחריים, ושטחים ציבוריים פתוחים. שתי חברות זרות מובילות עסקו בתכנון האסטרטגי של המתחם: האחת Arup from GB והשנייה חברת בכטל מארצות הברית. הצלע השלישית בפרויקט, היא משרדו של אריה קוץ, "ניר קוץ אדריכלים", כאשר קוץ מוביל את הפרויקט כארכיטקט (2020).<ref></ref>

== גלריה ==
<gallery widths="220px" heights="220px" style="text-align:center">
Check_Point_HQ_new_wing.jpg|קיר ירוק בצד המזרחי של האגף החדש במטה צ'ק פוינט בתל אביב
PikiWiki Israel 45831 Peres park in Holon.JPG|פארק פרס, חולון
31.03.09 Tel Aviv 066 Beinleumi Tower 2.JPG|מגדל הבנק הבינלאומי הראשון, תל אביב
מבט במרכז הגן מערבה, מאי 2018.JPG|גינת השרון (גן החשמל), תל אביב, מבט במרכז הגן מערבה, מאי 2018
סדרת צילומי גינת השרון (DSC05694).JPG|גינת השרון (גן החשמל), תל אביב, מבט "מעוף ציפור" מצפון מזרח, מאי 2018
PikiWiki Israel 10008 hasharon garden in tel aviv.jpg|גינת השרון (גן החשמל), תל אביב

גשר של נייר.jpg|״גשר של נייר״, הוצג בבית האמנים ע״ש זריצקי

</gallery>

== לקריאה נוספת ==
* קורן לאונרד, "וואבי-סאבי לאמנים, למעצבים, למשוררים ולפילוסופיה", (ספר), הוצ' תל אביב: אסיה, 2003.

== קישורים חיצוניים ==

* [http://www.nirkotz.com/about_us.php ניר-קוץ אדריכלים] - אתר האינטרנט של משרדו של קוץ.

== הערות שוליים ==

2020 05
קטגוריה:בוגרי בית הספר אהל שם
קטגוריה:בוגרי הטכניון - מכון טכנולוגי לישראל
קטגוריה:אדריכלים ישראלים
קטגוריה:מתכנני ערים ישראלים
קטגוריה:אדריכלי נוף ישראלים
קטגוריה:חוקרי יפן
קטגוריה:מקבלי עיטור מסדר השמש העולה
קטגוריה:מקבלי עיטור מסדר השמש העולה יהודים
קטגוריה:ישראלים שנולדו ב-1953